Gândaci de apă giganți, supranumiți "mușcătorii de degete", descoperiți pentru prima dată într-un loc preferat de turiști
Oamenii de știință sunt de părere că o anumită specie de insecte de apă foarte mari, care obișnuiesc să muște oamenii de degetele de la picioare, au ajuns într-una dintre cele mai populare destinații turistice de vară, Cipru, venind de pe continent.
Aceste insecte de apă gigantice, care pot provoca mușcături dureroase, sunt pe cale să invadeze insula mediteraneană Cipru, potrivit unui studiu citat de Live Science.
Gândacii, supranumiți și "mușcători de degete", fac parte din genul Lethocerus, care include specii care se hrănesc cu păsări și care pot ajunge la o lungime de aproximativ 12 centimetri (4,7 inch).
Cercetătorii au descoperit insectele înfricoșătoare cu ajutorul înotătorilor de pe coasta de est a insulei, astfel că avertizează publicul să fie atent la ele.
"Ciprioții ar trebui să își țină ochii deschiși și degetele de la picioare în afara apei", au declarat autorii studiului într-un comunicat din 20 martie.
Cercetătorii și-au prezentat concluziile într-un studiu publicat la 31 decembrie 2023 în Jurnalul "Grigore Antipa" al Muzeului Național de Istorie Naturală.
Unde trăiește gândacul de apă uriaș
Gândacul de apă uriaș trăiește în habitatele de apă dulce, cum ar fi iazurile și mlaștinile din întreaga lume, potrivit Serviciului Parcurilor Naționale.
Insectele sunt dotate cu apendice asemănătoare unor clești și cu salivă veninoasă, care le permite să imobilizeze și să sugă lichidul din prada lor. Aceste insecte sunt, de asemenea, cunoscute pentru faptul că pot mușca oamenii între degetele de la picioare, de aceea sunt numite "toe-biters" ("ciupitori/mușcători de degete", n. red.), deși această mușcătură nu este toxică, iar oamenii sunt mult prea mari pentru a fi prada lor.
Lethocerus se găsește în apropierea Ciprului, în Turcia, Liban, Israel și Egipt, dar nu a mai fost observat până acum pe insulă.
În noul studiu, echipa a analizat postările de pe grupurile de Facebook între anii 2020 și 2021, pentru a colecta înregistrări ale insectelor și pentru a afla mai multe despre apariția lor bruscă.
"Înregistrările raportate în acest studiu s-au bazat aproape în întregime pe persoanele care au postat fotografii și videoclipuri pe grupurile de socializare, solicitând determinarea speciei", au scris autorii în studiu.
Șapte gândaci de apă giganți au fost înregistrați în partea de est a insulei, iar cercetătorii au găsit și ei două dintre aceste specimene. Gândacii recuperați aparțineau speciei Lethocerus patruelis, care poate ajunge la o lungime de aproximativ 8 cm (3 inch).
Cu toate acestea, echipa nu a putut identifica speciile celorlalte insecte doar din fotografii, așa că le-a înregistrat ca fiind Lethocerus.
Cercetătorii suspectează că insectele au zburat de pe continent - dar nu sunt siguri de ce au traversat marea liberă. O teorie este că luminile de pe coasta de est a insulei au atras insectele.
O altă ipoteză este că insectele au migrat pe insulă pentru a se hrăni sau că au fost aduse acolo de intemperii.
"Exemplarele au aterizat epuizate pe țărm sau, în unele cazuri, în mare, ceea ce ar putea indica faptul că au fost transferate de vânt sau de curenții marini din țările din apropiere", au scris autorii.
Deși cercetătorii sunt încrezători că aceste insecte sunt noi pe insulă și că ar putea apărea și altele, ei nu cred că Lethocerus reprezintă o amenințare pentru ecosistemul cipriot.
Țara are habitate similare cu cele de pe continent și găzduiește unii dintre prădătorii naturali ai insectelor, inclusiv berzele albe (Ciconia ciconia).
"Acest lucru ar putea asigura controlul biologic al unei posibile populații stabilite", au scris autorii.